กสิกรไทยคาดเงินบาทเคลื่อนไหว32.20/60
ศูนย์วิจัยกสิกรไทยคาดเงินบาทสัปดาห์หน้าเคลื่อนไหว32.20-32.60 บาทต่อดอลลาร์ จับตาปัจจัยการเมือง
15 พ.ค. 2553

ศูนย์วิจัยกสิกรไทยคาดเงินบาทสัปดาห์หน้าเคลื่อนไหว32.20-32.60 บาทต่อดอลลาร์ จับตาปัจจัยการเมือง 
บริษัทศูนย์วิจัยกสิกรไทย วิเคราะห์แนวโน้มเงินบาทในสัปดาห์หน้า (17-21 พฤษภาคม 2553) เงินบาทในประเทศอาจเคลื่อนไหวในกรอบ 32.20-32.60 บาทต่อดอลลาร์ฯ โดยปัจจัยที่ต้องจับตา ได้แก่ ความชัดเจนของทิศทางการเมืองไทย สัญญาณการเข้าดูแลเสถียรภาพค่าเงินของธปท. รวมถึงทิศทางของสกุลเงิน/ตลาดหุ้นในภูมิภาค ขณะที่ทิศทางของเงินดอลลาร์ฯ อาจขึ้นอยู่กับประเด็นวิกฤตหนี้สาธารณะของบางประเทศในยูโรโซน รวมถึงตัวเลขเศรษฐกิจสหรัฐฯ ที่สำคัญ อาทิ ดัชนีตลาดที่อยู่อาศัย ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟีย เดือนพ.ค. ดัชนีราคาผู้บริโภค ดัชนีราคาผู้ผลิต ข้อมูลการเริ่มสร้างบ้าน การอนุญาตก่อสร้าง ดัชนีชี้นำเศรษฐกิจเดือนเม.ย. ข้อมูลเงินทุนไหลเข้าสุทธิเดือนมี.ค. รายงานการประชุมเฟดเมื่อวันที่ 27-28 เม.ย. และรายงานจำนวนผู้ขอรับสวัสดิการว่างงานรายสัปดาห์
ส่วนความเคลื่อนไหวเงินบาทในประเทศ (Onshore) รอบสัปดาห์ที่ผ่านมา (10-14 พ.ค.)ยังคงเคลื่อนไหวในกรอบที่จำกัดเนื่องจากขาดปัจจัยใหม่ๆ มากระตุ้น เงินบาทขยับแข็งค่าสอดคล้องกับสกุลเงินเอเชียอื่นๆ ในช่วงต้นสัปดาห์ ตอบรับมาตรการวงเงิน 7.5 แสนล้านยูโรเพื่อสกัดการลุกลามของปัญหาหนี้ในยุโรป ซึ่งได้หนุนแรงซื้อสินทรัพย์เสี่ยงให้ฟื้นตัวกลับมาบางส่วน อย่างไรก็ดี เงินบาทต้องหักล้างช่วงบวกทั้งหมดลงในช่วงต่อมา ขณะที่ นักลงทุนยังคงมีความกังวลว่า กรีซจะสามารถดำเนินการรัดเข็มขัดทางการคลังได้จริงหรือไม่ในทางปฏิบัติ เงินบาทปรับตัวในกรอบที่ค่อนข้างจำกัดในระหว่างสัปดาห์เนื่องจากขาดปัจจัยใหม่ๆ มากระตุ้น โดยตลาดคาดว่า ธปท.น่าจะเข้ามาดูแลค่าเงินบาทเพื่อลดความผันผวนของปัจจัยในประเทศ-ต่างประเทศที่ยังคงมีความไม่แน่นอนสูง สำหรับในวันศุกร์ เงินบาทปรับตัวอ่อนค่ากว่าระดับ 32.35 ในช่วงเช้า ก่อนจะกลับมายืนที่ระดับประมาณ 32.32 บาทต่อดอลลาร์ฯ (ตลาดเอเชีย) ซึ่งเท่ากับระดับปิดในวันศุกร์ก่อนหน้า (7 พ.ค.) ท่ามกลางสถานการณ์ทางการเมืองที่เริ่มมีความรุนแรงขึ้นอีกครั้ง